SPRÁVA

Transformácia a privatizácia zdravotníckych zariadení patria medzi transformačné nástroje.

I. Ciele transformácie a privatizácie

     Ciele transformácie a privatizácie, ktoré boli prijaté v r. 1990 v dokumente “Reforma štruktúry, riadenia a financovania zdravotníctva Slovenskej republiky”, ktorú schválila vláda SR uznesením č. 554 zo dňa 24. novembra 1990,sa nemenia. Základným cieľom zostáva demonopolizácia poskytovateľov zdravotnej starostlivosti, ktorá by vo vhodnom legislatívnom prostredí bola kľúčovým nástrojom na:

1.	zvýšenie kvality zdravotnej starostlivosti
2.	ekonomizáciu činností zdravotníckych zariadení
3.	redukciu a reštrukturalizáciu zdravotníckych zariadení, zodpovedajúcu skutočným potrebám poskytovania zdravotnej starostlivosti
4.	vznik konkurenčného prostredia v podmienkach regulovaného trhu
5.	vznik konkurencie schopného systému zdravotnej starostlivosti, predovšetkým v nadväznosti na predpokladaný vstup SR do Európskej únie
6.	rozvoj neštátnych neziskových, verejnoprospešných zdravotníckych zariadení.

     Cieľovým modelom transformácie systému zdravotnej starostlivosti je sústava štátnych a neštátnych zdravotníckych zariadení, ktorá zabezpečí dostupnú a kvalitnú zdravotnú starostlivosť pri veľmi efektívnom využívaní zdrojov s regulovaným trhom zdravotníckych služieb so zdravotným poistením na základe solidarity a neziskovými zdravotníckymi zariadeniami. 

     V záujme dosiahnutia týchto zámerov bola realizovaná 1. etapa privatizácie zdravotníckych zariadení a v súčasnosti prebieha 2. etapa privatizácie.

      Do privatizácie v rámci 1. a 2. etapy boli zahrnuté tieto druhy zdravotníckych zariadení:
1)	Zdravotné strediská.
2)	Polikliniky.
3)	Niektoré odborné liečebné ústavy.
4)	Niektoré liečebne pre dlhodobo chorých.
5)	Detské ozdravovne a sanatóriá.
6)	Prírodné liečebné kúpele.
7)	Verejné lekárne.

      Vzhľadom na rôzne objektívne dôvody (organizačné, majetkoprávne, personálne a iné) neboli do prvých dvoch etáp privatizácie zahrnuté všetky zdravotnícke zariadenia, s ktorými koncepcia privatizácie počíta. Návrh na doplnenie zoznamu zdravotníckych zariadení zahrnutých do 2. etapy privatizácie predstavuje riešenie tohto problému a plnenie zámerov transformácie zdravotníctva.

- 2 -

     V Návrhu, po zhodnotení doterajších skúseností z privatizácie v prvých dvoch etapách, ako aj z podnetov, ktoré boli získané v súvislosti s priebehom privatizačného procesu Ministerstvo zdravotníctva SR navrhuje a trvá na tom, aby jedným z rozhodujúcich kritérií na výber nadobúdateľa zdravotníckeho zariadenia, pri rešpektovaní všetkých metód privatizácie podľa zákona č. 92/1991 Zb., bolo garantované, že rozsah činnosti, odbornosti a kvality poskytovanej zdravotnej starostlivosti privatizovaných zdravotníckych zariadení bude zachovaný, alebo vyšší ako doposiaľ, bez rozširovania siete a kapacity zdravotníckych zariadení. V prípade zmeny rozsahu činnosti môžu byť tieto vykonané len po predchádzajúcom súhlase MZ SR. Kontrolná činnosť na tomto úseku patrí MZ SR.
      Pri hodnotení výberu metódy privatizácie sa musí prihliadať najmä na zabezpečenie prevádzky privatizovaného zariadenia, na zlepšenie poskytovania zdravotnej starostlivosti bez rozširovania siete zdravotníckych zariadení, zabezpečenie finančných prostriedkov na potrebné rekonštrukcie a zlepšenie jestvujúceho štandardu a na prístrojové dovybavenie zdravotníckeho zariadenia.
     Na základe doterajších skúseností a na základe pripomienkového konania MZ SR navrhuje, aby obvodné zdravotné strediská a malé zdravotnícke zariadenia (sanatóriá a lekárne) boli privatizované takým istým spôsobom ako doposiaľ, v účtovnej hodnote a jednorázovej platbe. U väčších zdravotníckych zariadení ako polikliniky, detské ozdravovne, liečebne pre dlhodobo chorých, v prípade rovnocenných podnetov a zámerov, aby bol uprednostnený bezodplatný prevod na obec. U zdravotníckych zariadení s výnimkou OZS, lekárni a polikliník bude v základnom privatizačnom projekte vyjadrená nielen účtovná a substančná hodnota privatizovaného majetku, ale aj hodnota na základe predpokladaných výnosov (získaná tzv. výnosovou metódou). 

     V prípade bezodplatného prevodu zdravotníckych zariadení na obce treba zabezpečiť formou zmluvy s FNM SR, aby obec bola zaviazaná zabezpečovať poskytovanie zdravotnej starostlivosti s podmienkou udelenia licencií poskytovateľom zdravotnej starostlivosti.
     Do privatizácie sú zaradené zdravotnícke zariadenia, ktoré tvoria funkčný celok, napr. polikliniky, zdravotné strediská, detské sanatóriá a lekárne. Je ich možné privatizovať ako samostatné výstupné jednotky.

      Samostatným výstupom NsP môže byť aj časť polikliniky v tom prípade, ak je umiestnená v osobitnom objekte mimo areálu NsP a jej činnosť nesúvisí priamo s činnosťou NsP (konzília, SVaLZ a pod.) a ambulancie, príp. lekárne, ktoré sú prenajaté neštátnym lekárom a farmaceutom. Samostatným výstupom môže byť aj stavebnotechnicky oddeliteľná časť zdravotníckeho zariadenia.
   Do privatizácie sú navrhnuté funkčné celky, ktoré aj po privatizácii budú zabezpečovať zdravotnú starostlivosť. Zoznam zdravotníckych zariadení navrhnutých ako doplnok do 2. etapy privatizácie je uvedený v tabuľkovej forme. V záujme získania čo najpresnejších údajov bola vykonaná aktualizácia údajov, s upresnením účtovnej hodnoty, ako aj s uvedením ich personálneho vybavenia podľa jednotlivých profesií.
    V predloženom materiáli nejde o riešenie problematiky odpredaja prebytočného majetku, ale o privatizáciu funkčných zdravotníckych zariadení, ktoré budú poskytovať zdravotnícku starostlivosť aj naďalej.

- 3 -

(Problematika odpredaja nadbytočného majetku je riešená osobitne podľa zákona č. 278/1993 Z.z. o správe majetku štátu v znení zákona č. 374/1996 Z.z. a zákona č. 72/1999 Z.z.).  
     Zoznam zdravotníckych zariadení navrhnutých do 2. etapy privatizácie nie je konečný, uzavretý. V súlade s priebehom realizácie transformácie zdravotníctva môže byť aj naďalej doplnený.